**LĪGUMS Nr. 19**

***Par salīdzinoša pētījuma par atalgojuma apmēru izstrādi***

(iepirkuma identifikācijas numurs: 2015/PKC-29)

Rīgā 2016.gada 25. februārī

**Pārresoru koordinācijas centrs** (reģistrācijas numurs 90009682011, adrese: Brīvības bulvārī 36, Rīgā, LV-1520) tās vadītāja Pētera Vilka personā, kas rīkojas saskaņā ar Pārresoru koordinācijas centra nolikumu, un

**Valsts kanceleja** (reģistrācijas numurs 90000055313, adrese: Brīvības bulvārī 36, Rīgā, LV-1520) tās direktora Mārtiņa Krieviņa personā, kas rīkojas saskaņā ar Valsts kancelejas nolikumu, (turpmāk katrs atsevišķi – PASŪTĪTĀJS, kopā – PASŪTĪTĀJI), no vienas puses, un

**Personu apvienība SIA “Civitta Latvija”** (reģ. Nr.40103391513, adrese: Spīķeri, Maskavas iela 6, Rīga, LV – 1050) tās prokūristes Māras Paršānes personā, kas rīkojas saskaņā ar prokūru **un UAB “Civitta”** (reģ. Nr.302477747, adrese: Gedimino pr. 27, Viļņa, Lietuva, LT‑01104) tās pilnvarotās personas Māras Paršānes personā, kas rīkojas saskaņā ar UAB “Civitta” izpilddirektora Donatas Voveris izsniegtu 2016. gada 6. janvāra pilnvaru Nr. 20160601-1 (turpmāk – IZPILDĪTĀJS), no otras puses, abi kopā vai atsevišķi (turpmāk – PUSES),

Pamatojoties uz publiskā iepirkuma „***Par salīdzinoša pētījuma par atalgojuma apmēru izstrādi***”, iepirkuma identifikācijas 2015/PKC-29 (turpmāk tekstā – iepirkums) rezultātiem, noslēdz šo līgumu par turpmāk norādīto (turpmāk tekstā – Līgums):

**1. LĪGUMA PRIEKŠMETS**

1. PASŪTĪTĀJI uzdod, bet IZPILDĪTĀJS ar saviem intelektuālajiem un materiāltehniskajiem līdzekļiem, ievērojot šī Līguma noteikumus un saskaņā ar iepirkuma Tehnisko specifikāciju un IZPILDĪTĀJA iesniegto Tehnisko piedāvājumu un Finanšu piedāvājumu (turpmāk tekstā – piedāvājums), kas ir šī Līguma neatņemamas sastāvdaļas, apņemas veikt salīdzinoša pētījuma par atalgojuma apmēru izstrādi (turpmāk – Pakalpojums).
2. IZPILDĪTĀJS Pakalpojuma īstenošanu nodrošina saskaņā ar šī Līguma 2.1.apakšpunktā noteikto nodevumu iesniegšanas grafiku un PASŪTĪTĀJU kompetences sadalījumu.
3. Pakalpojuma izpildes termiņš – 4 (četri) mēneši no līguma parakstīšanas dienas.

**2. Nodevumu pieņemšanas-nodošanas kārtība**

2.1. IZPILDĪTĀJS nodevumus iesniedz attiecīgajam PASŪTĪTĀJAM saskaņā ar šādu grafiku (atbilstoši katras iepirkuma daļas nodevumu grafikam):

|  |  |  |  |
| --- | --- | --- | --- |
| Uzdevuma  Nr.p.k. | Nodevums, Pasūtītājs | Skaits | Laika grafiks |
| 1. | Kapitālsabiedrību saraksts, kuras tiks izmantotas datu ieguvei (Tehniskās specifikācijas I daļas 5.2.6.apakšpunkts), **Pārresoru koordinācijas centrs** | 1 | vienu mēnesi pēc Līguma spēkā stāšanās |
| 2. | Gala ziņojums, ietverot datus par atlīdzību un ieteikumus publisko personu kapitālsabiedrību atlīdzības politikas veidošanai, **Pārresoru koordinācijas centrs** | 1 | četru mēnešu laikā no Līguma spēkā stāšanās |
| 3. | Gala ziņojums, ietverot salīdzinošos datus par atalgojumu valsts tiešajā pārvaldē un privātajā sektorā, **Valsts kanceleja** | 1 | četru mēnešu laikā no Līguma spēkā stāšanās |

2.2. IZPILDĪTĀJS regulāri, ne retāk kā reizi mēnesī elektroniski informē attiecīgo PASŪTĪTĀJU (Līguma 5.2.apakšpunktā minēto pārstāvi) par Pakalpojuma izstrādes progresu, t.sk. par plānotajām aktivitātēm un paveikto.

2.3. šī Līguma 2.1.apakšpunkta grafikā norādītais PASŪTĪTĀJS pārbauda katru IZPILDĪTĀJA iesniegto nodevumu un:

2.3.1. ja IZPILDĪTĀJA veiktie pakalpojumi un iesniegtais nodevums atbilst Līguma, iepirkuma Tehniskās specifikācijas un IZPILDĪTĀJA piedāvājuma prasībām, apstiprina un paraksta pieņemšanas-nodošanas aktu. Pieņemšanas-nodošanas akta projektus sagatavo IZPILDĪTĀJS;

2.3.2. ja nodevuma pārbaudes laikā konstatēta Pakalpojuma vai nodevuma neatbilstība šī Līguma nosacījumiem, attiecīgais PASŪTĪTĀJS pēc iespējas īsākā termiņā, bet ne vēlāk kā 5 (piecu) darba dienu laikā rakstiski informē IZPILDĪTĀJU par pretenzijām attiecībā uz iesniegto nodevumu, kā arī nepieciešamajiem papildinājumiem un labojumiem tajā un norāda termiņu trūkumu novēršanai. Trūkumu novēršanas termiņš tiek noteikts, vienojoties attiecīgajam PASŪTĪTĀJAM un IZPILDĪTĀJAM, bet nevar būt garāks par 5 (piecām) darba dienām.

2.4. Pēc nepieciešamo papildinājumu vai labojumu veikšanas IZPILDĪTĀJS iesniedz attiecīgajam PASŪTĪTĀJAM precizēto nodevumu, un PASŪTĪTĀJS atkārtoti pārbauda nodevumu šajā Līgumā noteiktajā kārtībā. Ja iesniegtais nodevums neatbilst PASŪTĪTĀJA norādītajiem papildinājumiem un labojumiem, PUSES sagatavo defektācijas aktu, kurā konstatē trūkumus, un vienojas par to novēršanas termiņu, kas nevar būt garāks par 5 (piecām) darba dienām.

2.5. IZPILDĪTĀJAM ir pienākums patstāvīgi segt visas izmaksas, kas tam radušās saistībā ar papildinājumiem un labojumiem, kas veicami nodevumā saskaņā ar PASŪTĪTĀJA norādījumiem.

2.6. Ja PASŪTĪTĀJS kavējas pieņemt nodevumu un 5 (piecu) darba dienu laikā nepaziņo IZPILDĪTĀJAM par jebkādu neatbilstību, tiek uzskatīts, ka PASŪTĪTĀJS to ir pieņēmis un PASŪTĪTĀJAM nav iebildumu par iesniegto nodevumu.

2.7. Ja PASŪTĪTĀJS atkārtoti konstatē iesniegtā nodevuma neatbilstību attiecīgā PASŪTĪTĀJA norādījumiem vai IZPILDĪTĀJS saskaņotajos termiņos nenovērš nepilnības, kā arī, ja IZPILDĪTĀJS atkārtoti neiesniedz nodevumu noteiktajā termiņā un kvalitātē, attiecīgais PASŪTĪTĀJS ir tiesīgs atteikties no nodevuma pieņemšanas, kā arī vienpusēji atteikties no turpmākas Pakalpojuma saņemšanas un vienpusēji izbeigt šo Līgumu par attiecīgā Pakalpojuma daļu (2.1.apakšpunkts).

**3. Līguma summa un norēķinu kārtība**

3.1. Kopējā Līguma summa ir EUR 37 427,00 (trīsdesmit septiņi tūkstoši četri simti divdesmit septiņi eiro un nulle centi) un PVN 21% apmērā – EUR 7 859,67 (septiņi tūkstoši astoņi simti piecdesmit deviņi eiro un sešdesmit septiņi centi), kas kopā sastāda EUR 45 286,67 (četrdesmit pieci tūkstoši divi simti astoņdesmit seši eiro un sešdesmit septiņi centi), (turpmāk – Līguma cena). Līguma cena ietver visas izmaksas, kas saistītas ar Pakalpojuma izpildi pilnā apjomā, un PASŪTĪTĀJS ir atbrīvots no jebkādu papildus izdevumu vai izmaksu atlīdzības pienākuma.

3.2. Līguma cena tiek maksāta šādā kārtībā:

3.2.1. par iepirkuma Tehniskās specifikācijas I daļā „Atalgojuma apmērs privāto kapitālsabiedrību valdes locekļiem” minētajiem pakalpojumiem cena bez PVN ir EUR 24 327,55 (divdesmit četri tūkstoši trīs simti divdesmit septiņi eiro un piecdesmit pieci centi) un PVN 21% apmērā – EUR 5 108,79 (pieci tūkstoši viens simts astoņi eiro un septiņdesmit deviņi centi), kas kopā sastāda EUR 29 436,34 (divdesmit deviņi tūkstoši četri simti trīsdesmit seši eiro un trīsdesmit četri centi), kuru apmaksā PASŪTĪTĀJS – **Pārresoru koordinācijas centrs;**

3.2.2 par iepirkuma Tehniskās specifikācijas II daļā „Salīdzinošs pētījums par atalgojuma apjomu” minētajiem pakalpojumiem cena bez PVN ir EUR 13 099,45 (trīspadsmit tūkstoši deviņdesmit deviņi eiro un četrdesmit pieci centi) un PVN 21% apmērā – EUR 2 750,88 (divi tūkstoši septiņi simti piecdesmit eiro un astoņdesmit astoņi centi), kas kopā sastāda EUR 15 850,33 (piecpadsmit tūkstoši astoņi simti piecdesmit eiro un trīsdesmit trīs centi), kuru apmaksā PASŪTĪTĀJS – **Valsts kanceleja**.

3.3.  Pēc Līguma parakstīšanas attiecīgais PASŪTĪTĀJS, pamatojoties uz IZPILDĪTĀJA iesniegtu rēķinu, samaksā IZPILDĪTĀJAM avansu, kas nepārsniedz 20% no šī Līguma 3.2.apakšpunkta minētās attiecīgās Līguma cenas daļas. Attiecīgais PASŪTĪTĀJS samaksā avansu, pārskaitot naudu uz šajā Līgumā norādīto IZPILDĪTĀJA norēķinu kontu 10 (desmit) darba dienu laikā pēc IZPILDĪTĀJA rēķina saņemšanas dienas.

3.3. Attiecīgais PASŪTĪTĀJS veic maksājumu IZPILDĪTĀJAM par šajā Līgumā noteiktajā kārtībā pieņemto Pakalpojumu, pamatojoties uz abu Pušu parakstīto pieņemšanas-nodošanas aktu (katram no PASŪTĪTĀJIEM) un pēc IZPILDĪTĀJA iesniegtiem rēķiniem katram no PASŪTĪTĀJIEM.

3.4. Katrs PASŪTĪTĀJS norēķinus veic, pārskaitot naudu uz šajā Līgumā norādīto IZPILDĪTĀJA norēķinu kontu 10 (desmit) darba dienu laikā pēc Gala ziņojuma pieņemšanas-nodošanas akta parakstīšanas dienas.

3.5. Visi ar Pakalpojuma sniegšanu saistītie izdevumi, kas IZPILDĪTĀJAM rodas, nodarbinot iesaistītos speciālistus, ir iekļauti šī Līguma 3.1. punktā norādītajā Līguma summā.

**4. PUŠU tiesības un pienākumi**

4.1. PASŪTĪTĀJU tiesības un pienākumi:

4.1.1. katrs PASŪTĪTĀJS ievēro šī Līguma nosacījumus, nodrošina IZPILDĪTĀJU ar informāciju Līgumā noteiktajā apjomā, kas nepieciešama Pakalpojuma sniegšanai un kas attiecas uz PASŪTĪTĀJA šī Līguma izpildes daļu, kā arī nodrošina PASŪTĪTĀJA amatpersonu un citu atbildīgo darbinieku līdzdalību šī Līguma izpildē, lai nodrošinātu pienākumu izpildi no PASŪTĪTĀJA puses.

4.1.2. katrs PASŪTĪTĀJS saskaņā ar Līgumā noteikto kārtību izskata un pārbauda IZPILDĪTĀJA sagatavoto nodevumu atbilstoši savai šī Līguma izpildes daļai (2.1.apakšpunkts) un citu materiālu atbilstību Līgumā noteiktajām prasībām un sniedz attiecīgus komentārus un papildinājumus vai pretenzijas Līgumā noteiktajā veidā un termiņos.

4.1.3. katrs PASŪTĪTĀJS saskaņā ar Līgumā noteikto kārtību pieņem IZPILDĪTĀJA atbilstoši Līguma prasībām sniegto Pakalpojumu un veic par to samaksu atbilstoši šī Līguma izpildes daļai (2.1.apakšpunkts).

4.1.4. PASŪTĪTĀJS par saviem līdzekļiem veic kontroli par Līguma izpildi, ja nepieciešams, pieaicinot speciālistus un ekspertus, atbilstoši savai šī Līguma izpildes daļai (2.1.apakšpunkts).

4.2. IZPILDĪTĀJA tiesības un pienākumi:

4.2.1. IZPILDĪTĀJS ievēro Līguma nosacījumus. Ja IZPILDĪTĀJS piesaista apakšuzņēmējus, apakšuzņēmēju kavējums nevar būt par attaisnojumu IZPILDĪTĀJAM noteikto nodevumu iesniegšanas termiņu neievērošanai.

4.2.2. IZPILDĪTĀJS visas šī Līguma izpildes ietvaros sagatavotos dokumentus iesniedz attiecīgajam PASŪTĪTĀJAM gan papīra formātā, gan elektroniskā datu nesējā atbilstoši iepirkuma Tehniskajai specifikācijai un šī Līguma izpildes daļai (2.1.apakšpunkts).

4.2.3. Pakalpojuma izpildes gaitā IZPILDĪTĀJAM jāveic visu pētījuma materiālu un metodoloģisko dokumentu saskaņošana ar attiecīgo PASŪTĪTĀJU pirms to izmantošanas.

4.3. PUSES apņemas nekavējoties rakstiski informēt viena otru par jebkādām grūtībām Līguma izpildes procesā, kas varētu aizkavēt savlaicīgu Pakalpojuma sniegšanu un Līguma izpildi.

4.4. PUSES apliecina, ka tām ir visas nepieciešamās pilnvaras un tiesības, lai slēgtu šo Līgumu, kā arī tām nav zināmi nekādi tiesiski vai faktiski šķēršļi vai iemesli, kas jebkādā veidā ietekmētu vai aizliegtu uzņemties šajā Līgumā minēto saistību izpildi.

4.5. IZPILDĪTĀJS apliecina, ka ir iepazinies ar Līguma noteikumiem un atzinis tos par saistošiem un izpildāmiem. IZPILDĪTĀJS apliecina, ka viņa rīcībā ir pietiekoši darbinieku un nepieciešamo materiālo resursu, kā arī citu līdzekļu, lai savlaicīgi un atbilstoši PASŪTĪTĀJU norādījumiem veiktu visus šajā Līgumā noteiktos pienākumus.

4.6. IZPILDĪTĀJS apliecina, ka tā darbinieki vai citas personas, kas ir vai būs iesaistīti šī Līguma izpildē, ir vai tiks iepazīstināti ar nosacījumiem par konfidencialitāti pirms darba uzsākšanas.

4.7. Ja vienas PUSES saistību izpildes nokavējums ietekmē otras PUSES spējas izpildīt savas saistības un liedz otrai PUSEI veikt savlaicīgu saistību izpildi, otras PUSES saistību izpildes termiņš tiek pagarināts par pirmās PUSES nokavēto laika posmu. PUSEI, kura prasa, lai minēto apstākļu dēļ tiktu pagarināts saistību izpildes termiņš, ir pienākums iesniegt pierādījumus, kuri apliecina otras PUSES saistību izpildes nokavējuma faktu.

4.8. IZPILDĪTĀJAM ir pienākums pēc attiecīgā PASŪTĪTĀJA pieprasījuma nekavējoties sniegt viņam informāciju par Pakalpojuma izpildes gaitu un rezultātiem.

4.9. PUSĒM vienojoties, tiek rīkotas klātienes sanāksmes, lai apspriestu ar Līguma izpildi saistītus jautājumus. Sanāksmes tiek protokolētas, protokolu divos eksemplāros (viens attiecīgā PASŪTĪTĀJA eksemplārs, otrs IZPILDĪTĀJA eksemplārs) parakstot abām PUSĒM.

**5. PUŠU sadarbība un pilnvarotās personas**

5.1. Šī Līguma izpildei katra no PUSĒM nozīmē pārstāvi, kura pienākums ir vadīt un sekot šī Līguma izpildei, tai skaitā pārbaudīt un pieņemt sagatavotos dokumentus.

5.2. PASŪTĪTĀJA - **Pārresoru koordinācijas centrs** pārstāvis: Edmunds Stankevičs, tālr. (+371) 670829992, e-pasts: edmunds.stankevics@pkc.mk.gov.lv;

5.3. PASŪTĪTĀJA – **Valsts kanceleja** pārstāve: Aiga Babre, tālr. (+371) 67082906, e-pasts: edmunds.stankevics@mk.gov.lv

5.3. IZPILDĪTĀJA pārstāve: Gundega Ēlerte, +371 277 05 585, gundega.elerte@civitta.lv

5.4. Pārstāvju nomaiņas gadījumā otra PUSE par to tiek rakstiski informēta 3 (trīs) darba dienu laikā.

5.5. Jebkurš oficiāls paziņojums, lūgums, pieprasījums vai cita informācija (izņemot tehniskas dabas informāciju) saskaņā ar šo Līgumu tiek iesniegta rakstiski un tiek uzskatīta par iesniegtu vai nosūtītu tai pašā dienā, ja tā nosūtīta pa faksu, vai nodota personīgi otrai PUSEI, ko tas apstiprina ar parakstu vai nosūta elektroniski parakstītu vēstuli uz Līguma 13.punktā norādītajām PUŠU e-pasta adresēm. Ja paziņojums nosūtīts kā pasta sūtījums, tad uzskatāms, ka šāds sūtījums ir saņemts 7.(septītajā) dienā pēc tā nodošanas pastā. Visi paziņojumi PUSĒM tiek nosūtīti uz šajā Līgumā norādītajām adresēm. Visa sarakste par Līguma izpildes tehniskas dabas jautājumiem, kas nav saistīti ar izmaiņām Līguma nosacījumos, tiek veikta, izmantojot 5.2.punktā un 5.3.punktā norādīto kontaktpersonu e-pasta adreses.

5.6. IZPILDĪTĀJS darbu veikšanai apņemas nodrošināt profesionālu personālu, kas norādīts tā iepirkuma piedāvājumā. Ja tādu iemeslu dēļ, kas atrodas ārpus IZPILDĪTĀJA ietekmes (piemēram, darbinieka slimība), rodas nepieciešamība atsaukt vai aizstāt piedāvājumā norādīto personālu, IZPILDĪTĀJS nekavējoties nodrošina citu personu ar pielīdzināmu vai augstāku kvalifikāciju, iepriekš to rakstiski saskaņojot ar PASŪTĪTĀJU. PASŪTĪTĀJAM ir tiesības, norādot iemeslus, noraidīt IZPILDĪTĀJA piedāvāto personu un pieprasīt IZPILDĪTĀJAM nodrošināt citu, kurai ir PASŪTĪTĀJAM pieņemama kvalifikācija un pieredze. Šādā gadījumā IZPILDĪTĀJS nodrošina noraidītā personāla aizstāšanu 5 (piecu) darba dienu laikā pēc PASŪTĪTĀJA pieprasījuma par citas personas nodrošināšanu.

5.7. PASŪTĪTĀJS nepiekrīt šī Līguma 5.6.punktā minētā personāla vai apakšuzņēmēju nomaiņai vai iesaistei, ja pastāv kāds no šādiem nosacījumiem:

5.7.1. IZPILDĪTĀJA piedāvātais personāls vai apakšuzņēmējs neatbilst tām iepirkuma procedūras dokumentos noteiktajām prasībām, kas attiecas uz IZPILDĪTĀJA personālu vai apakšuzņēmējiem;

5.7.2. piedāvātais apakšuzņēmējs atbilst Publisko iepirkumu likuma 82.panta piektajā daļā minētajiem pretendentu izslēgšanas nosacījumiem.

**6. Līguma izpilde**

6.1. IZPILDĪTĀJs ir izpildījis šī Līguma saistības pēc pilnīgas Pakalpojuma sniegšanas, ko apliecina parakstīti nodevumu nodošanas-pieņemšanas akti ar katru no PASŪTĪTĀJIEM.

6.2. Attiecīgais PASŪTĪTĀJS ir izpildījis šī Līguma saistības pēc šī Līguma 3.2.apakšpunktā minētās Līguma summas daļas samaksas, ja vien Līgums netiek izbeigts pirms tā darbības termiņa beigām, pamatojoties uz šī Līguma 2.7.apakšpunktu. Līguma pirmstermiņa laušanas gadījumā attiecīgais PASŪTĪTĀJS ir izpildījis savas saistības, kad samaksājis proporcionāli par šajā Līgumā noteiktajā kārtībā pieņemtajiem nodevumiem.

**7. Atbildība**

7.1. IZPILDĪTĀJS veic Pakalpojumu šajā Līgumā noteiktajā apjomā un termiņā un atbilstoši attiecīgā PASŪTĪTĀJA norādījumiem, kuri balstās uz iepirkuma Tehniskās specifikācijas prasībām un izpildītāja piedāvājumu.

7.2. IZPILDĪTĀJS garantē, ka Pakalpojumu sniegs rūpīgi, profesionāli un prasmīgi. IZPILDĪTĀJS apņemas novērst jebkuru neatbilstību iepirkuma Tehniskās specifikācijas prasībām un tā piedāvājumam ar nosacījumu, ka attiecīgais PASŪTĪTĀJS rakstveidā informē IZPILDĪTĀJu šajā Līgumā noteiktajā kārtībā.

7.3. Katrs no šajā Līgumā minētajiem PASŪTĪTĀJIEM neatbild par šajā Līgumā minētā otra PASŪTĪTĀJA saistībām šī Līguma ietvaros, kā arī neatbild par otraPASŪTĪTĀJA šī Līguma neizpildi vai iespējamajiem šī Līguma pārkāpumiem;

7.4. Šī Līguma ietvaros IZPILDĪTĀJS apņemas pieprasīt samaksu tikai no attiecīgā šī Līguma punktā attiecīgajā apakšpunktā minētā PASŪTĪTĀJA un nepieprasīt samaksu un atbildību no otraPASŪTĪTĀJA par šī Līguma neizpildi vai iespējamajiem šī Līguma pārkāpumiem

7.5. Noteikto termiņu, par kuriem PUSES ir vienojušās saskaņā ar šī Līguma 2.1.punktu, neievērošanas gadījumā IZPILDĪTĀJa vainas dēļ, kā arī šī Līguma 2.4.apakšpunktā noteiktajā gadījumā tas apņemas maksāt līgumsodu 0,5 % apmērā no Līguma summas par katru nokavēto dienu, bet ne vairāk kā 10 % no Līguma summas.

7.6. Šī Līguma 2.4.punktā minētajā gadījumā, ja IZPILDĪTĀJS nenovērš trūkumus, attiecīgajam PASŪTĪTĀJAM ir tiesības nesamaksāt šī Līguma 3.2.apakšpunktā noteikto Līguma summu pilnā apmērā, atbilstoši konstatētajiem trūkumiem saskaņā ar defektācijas aktu.

7.7. Ja Līgums tiek lauzts sakarā ar IZPILDĪTĀJA saistību neizpildi, Pakalpojuma pienācīgu neizpildi vai neizpildi pilnā saistību apmērā vai ja IZPILDĪTĀJS atkāpjas no šī Līguma izpildes, papildus šī Līguma 7.5.apakšpunktam IZPILDĪTĀJS atmaksā PASŪTĪTĀJAM samaksāto avansu.

7.8. Līgumsoda samaksa šī Līguma 7.5.apakšpunktā norādītajā gadījumā neatbrīvo IZPILDĪTĀJU no tā saistību pilnīgas izpildes.

7.9. Ja Līgums tiek izbeigts sakarā ar šī Līguma 2.7.apakšpunktā minētajiem apstākļiem, IZPILDĪTĀJS maksā līgumsodu 5 % apmērā no šī Līguma summas (3.1.punkts).

7.10. Noteikto termiņu, par kuriem PUSES ir vienojušās saskaņā ar šī Līguma 3.4.apakšpunktu, neievērošanas gadījumā attiecīgā PASŪTĪTĀJA vainas dēļ, tas apņemas maksāt līgumsodu 0,5 % apmērā no Līguma summas (3.2.1. vai 3.2.2.apakšpunkts) par katru nokavēto dienu, bet ne vairāk kā 10 % no Līguma summas.

**8. Konfidencialitātes noteikumi**

8.1. Visa un jebkāda informācija, ko PASŪTĪTĀJS sniedz IZPILDĪTĀJAM šī Līguma izpildes laikā vai arī tā tiek atklāta, pildot darba pienākumus, un šī Līguma izpildes rezultāti, kā arī jebkura šīs informācijas daļa, tai skaitā, bet ne tikai informācija par PASŪTĪTĀJU darbību, finanšu stāvokli, tehnoloģijām, t.sk. rakstiska, mutiska, datu formā uzglabāta, audio – vizuāla un jebkurā citā veidā uzglabāta informācija, kā arī informācija par šī Līguma izpildi tiek atzīta un uzskatīta par konfidenciālu.

8.2. Izpildītājam nav tiesību izpaust informāciju, kas Pakalpojuma sniegšanas laikā gūta no PasūtītājIEM, trešajām personām bez attiecīgā Pasūtītāja rakstiskas piekrišanas saņemšanas. Izpildītājam ar vislielāko rūpību un uzmanību ir jārūpējas par informācijas drošību un aizsardzību.

8.3. Izpildītāja pienākums ir nodrošināt, ka tā amatpersonas, darbinieki, konsultanti un citas atbilstošas personas, kuras izmantos Pakalpojuma izpildes laikā iegūto informāciju, saņems un izmantos to vienīgi šī Līguma izpildes nodrošināšanai un tikai nepieciešamajā apjomā, kā arī uzņemsies un ievēros vismaz tādas pašas konfidencialitātes saistības, kādas ir noteiktas Izpildītājam šajā Līgumā.

8.4. PASŪTĪTĀJA informācijas izpaušana netiks uzskatīta par Līguma noteikumu pārkāpumu, ja informācija tiek izpausta Latvijas Republikas normatīvajos aktos noteiktajos gadījumos, apjomā un kārtībā.

8.5. Šīs Līguma sadaļas noteikumi ir spēkā arī pēc Līguma darbības termiņa beigām vai tam zaudējot spēku, bez termiņa ierobežojumiem.

8.6. PASŪTĪTĀJIEM ir tiesības publiskot informāciju plašsaziņas līdzekļos par šī Līguma neizpildi vai nekvalitatīvu izpildi, ja ir iestājušies Līguma 2.3.2. vai 2.7.punktā minētie apstākļi. IZPILDĪTĀJS piekrīt, ka tam nav tiesību celt jebkāda veida pretenzijas par PASŪTĪTĀJU darbībām, ko tie piemērojuši šī punkta ietvaros.

8.7. IZPILDĪTĀJAM nav atļauts izmantot PASŪTĪTĀJU nosaukumu un dalību šī Līguma izpildē komerciālos, t.sk. reklāmas nolūkos.

**9. Autortiesību noteikumi**

9.1. Visi pakalpojuma sniegšanas rezultātā iegūtie dati visos to formātos, kā arī autortiesību subjektu mantiskās tiesības uz Līguma izpildes ietvaros radītiem darbiem, kas tiek nodoti attiecīgajam PASŪTĪTĀJAM, pāriet attiecīgajam PASŪTĪTĀJAM ar attiecīgo objektu apmaksas dienu un ir attiecīgā PASŪTĪTĀJA ekskluzīvs īpašums bez laika termiņa un teritorijas ierobežojuma. Pasūtītājs ir tiesīgs ar tiem rīkoties brīvi bez saskaņošanas ar IZPILDĪTĀJU un otru PASŪTĪTĀJU.

9.2. Izpildītājs garantē, ka sniegto pakalpojumu un piegādāto nodevumu izstrādē netiks pieļauti autortiesību pārkāpumi.

9.3. Pasūtītāji drīkst nodot tālāk trešajām personām 9.1.apakšpunktā ietvertās tiesības, kuras attiecas uz Pakalpojumu nodevumiem, tomēr minētās personas šīs tiesības nedrīkst nodot tālāk.

9.4. PASŪTĪTĀJI garantē, ka sensitīvā informācija, kas Līguma izpildes laikā nonāks tā rīcībā tiks izmantota tikai darba veikšanas fakta, apjoma un kvalitātes kontrolei. Tā netiks tālāk apstrādāta, analizēta un nodota trešajām personām. Minētajai informācijai ne Līguma darbības laikā, ne pēc tā nevarēs piekļūt personas, kuru pienākumos neietilps pētījuma veikšanas fakta, apjoma un kvalitātes kontrole. PASŪTĪTĀJI uzņemas atbildību par jebkādu kaitējumu, kas varētu rasties pētījuma dalībniekiem, ja šis Līguma punkts tiktu pārkāpts.

9.5. IZPILDĪTĀJS garantē, ka sensitīvā informācija par pētījuma dalībniekiem, kas Līguma izpildes laikā nonāks tā rīcībā, tiks izmantota tikai pētījuma veikšanai. Tā netiks nodota trešajām personām, izņemot attiecīgo PASŪTĪTĀJU. Minētajai informācijai ne Līguma darbības laikā, ne pēc tā nevarēs piekļūt personas, kuru pienākumos neietilps pētījuma veikšana. IZPILDĪTĀJS uzņemas atbildību par jebkādu kaitējumu, kas varētu rasties pētījuma dalībniekiem, ja šis Līguma punkts tiktu pārkāpts.

**10.  Nepārvaramas varas apstākļi**

10.1. Nepārvarama vara nozīmē jebkādu neparedzamu ārkārtas situāciju vai notikumu, kas ir ārpus PUŠU kontroles un nav radušies to kļūdas vai nevērīgas rīcības rezultātā, kas kavē vienu no PUSĒM veikt kādu no tā šajā Līgumā noteiktajiem pienākumiem un no kuriem nav bijis iespējams izvairīties, veicot pienācīgus piesardzības pasākumus. Nepārvarama vara Līguma izpildē ir arī ar normatīvu aktu noteikta Valsts kases maksājumu aizkavēšana, politiskā situācija, t.sk. valdības lēmumi. PUSE, kura nav spējusi pildīt savas saistības, par nepārvaramas varas apstākļiem nevar minēt iekārtu vai materiālu defektus, kā arī IZPILDĪTĀJA apakšuzņēmēju kavējumus (ja vien minētās problēmas neizriet tieši no nepārvaramas varas), darba strīdus un streikus.

10.2. Ja kāda no PUSĒM nav spējīga izpildīt Līguma saistības tādu no PUSĒM neatkarīgu apstākļu dēļ, kurus iepriekš nebija iespējams paredzēt, tad šī Līguma izpilde tiek atlikta līdz attiecīgo apstākļu darbības beigām, bet ne uz ilgāku laiku kā uz 2 (diviem) mēnešiem.

10.3. PUSE, kurai kļuvis neiespējami izpildīt saistības minēto apstākļu dēļ, 2 (divu) darba dienu laikā mutiski informē otru PUSI par šādu apstākļu rašanos vai izbeigšanos un 5 (piecu) darba dienu laikā iesniedz rakstisku paziņojumu par minēto apstākļu rašanos vai izbeigšanos kopā ar pierādījumiem par nepārvaramas varas apstākļu iestāšanos. Ja paziņojums nav izdarīts paredzētajā laikā, vainīgā PUSE zaudē tiesības atsaukties uz nepārvaramu varu.

10.4. Nepārvaramas varas gadījumā šajā Līgumā noteiktais nodevumu iesniegšanas un samaksas termiņš, neveicot līgumsoda aprēķinu, tiek pagarināts attiecīgi par tādu laika periodu, par kādu šie nepārvaramas varas apstākļi ir aizkavējuši Līguma izpildi.

**11.  strīdu izskatīšanas kārtība**

11.1. PUŠU domstarpības, kas saistītas ar Līgumā paredzēto saistību izpildi, risina vienošanās ceļā. Vienošanos noformē rakstiski, un tā stājas spēkā pēc abpusējas parakstīšanas un kļūst par šī Līguma neatņemamu sastāvdaļu.

11.2. Ja PUSES nevar vienoties sarunu ceļā 60 (sešdesmit) dienu laikā, strīdu nodod izskatīšanai Latvijas Republikas tiesā Latvijas Republikas normatīvajos aktos noteiktajā kārtībā.

11.3. Strīdi vai domstarpības PUŠU starpā neatbrīvo tās no šajā Līgumā paredzēto saistību izpildes.

**12. Noslēguma noteikumi**

12.1. Līgums stājas spēkā dienā, kad to parakstījušas visas PUSES, un darbojas līdz saistību pilnīgai izpildei.

12.2. Par Līguma grozījumiem un papildinājumiem PUSES vienojas rakstiski, tie stājas spēkā pēc abpusējas parakstīšanas un kļūst par Līguma neatņemamu sastāvdaļu.

12.3. Pirms Līguma darbības termiņa beigām PUSES šo Līgumu var izbeigt, rakstiski vienojoties. PASŪTĪTĀJIEM ir tiesības izbeigt Līgumu vienpusēji šī Līguma 2.4. un 2.7.punktā minētajā gadījumā.

12.4. Līgums sastādīts valsts valodā uz 7 (septiņām) lapām ar pielikumiem – iepirkuma Tehnisko specifikāciju (I un II daļa) uz 11 (vienpadsmit) lapām un IZPILDĪTĀJA piedāvājumu uz 81 (astoņdesmit viena) lapām un parakstīts 3 (trijos) eksemplāros ar vienādu juridisko spēku, katrai PUSEI pa vienam eksemplāram.

**13. PUŠU REKVIZĪTI UN PARAKSTI**

|  |  |
| --- | --- |
| PASŪTĪTĀJI: | IZPILDĪTĀJS: |
| **Pārresoru koordinācijas centrs**  Reģ.nr. 90009682011  Adrese: Brīvības bulvāris 36  Rīga, LV-1520  Norēķinu rekvizīti:  Valsts kase, kods: TRELLV21  Konta Nr. LV14TREL2250675001000  Tālr./Fakss: 67082811/ 67082996  e-pasts: pkc@pkc.mk.gov.lv  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Vadītājs Pēteris Vilks | **Personu apvienība:**  **SIA “Civitta Latvija”**  Reģ.nr. 40103391513  Adrese: Spīķeri, Maskavas iela 6,  Rīga, LV-1050  A/S Swedbank  HABALV22, LV84HABA0551030311878 |
| **Valsts kanceleja**  Reģ. Nr. 90000055313  Adrese: Brīvības bulvāris 36,  Rīga, LV-1520  Norēķinu rekvizīti:  Valsts kase, kods TRELLV22  Konts:  LV70TREL2030004022000  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Direktors Mārtiņš Krieviņš | **UAB “Civitta”**  Reģ.nr. LT302477747  PVN Reģ. Nr. LT100005180610  Adrese: Gedimino pr. 27  LT-01104 Viļņa, Lietuva  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  SIA „Civitta Latvija” prokūriste un UAB “Civitta” pilnvarotā persona Māra Paršāne |